SKRIFTLIG FORESPØRGSEL E-0958/03

af Roberta Angelilli (UEN) til Kommissionen

(26. marts 2003)

Om: Prato Kommunes udnyttelse af midler fra Equal, ESF og fjerde handlingsprogram om lige muligheder for kvinder og mænd

I september 2002 forelagde det italienske finansministeriums tilsynsudvalg opgørelsen for udnyttelsen af midler stillet til rådighed af EU.

Af denne opgørelse fremgår det bl.a., hvor foruroligende langsomt og ineffektivt en række lokale myndigheder tildeler de godkendte projekter støtte.

Også Kommissionen har flere gange henledt opmærksomheden på denne alarmerende situation for så vidt angår lokale myndigheders mangelfulde udnyttelse af EU-midler.

Navnlig visse lokale myndigheder, herunder f.eks. Prato Kommune, har hårdt brug for at udnytte EU-midlerne til faglig uddannelse og beskæftigelse samt til lige muligheder og integration i samfundet.

Kan Kommissionen derfor oplyse:

1. om Prato Kommune har forelagt projekter i håb om at opnå støtte fra Equal, ESF og fjerde handlingsprogram om lige muligheder for kvinder og mænd?

2. om Prato Kommune har fået bevilget støtte til disse projekter?

3. om de pågældende midler er blevet brugt?

Samlet svarafgivet på Kommissionens vegne af Anna Diamantopouloupå skriftlige forespørgsler E-0948/03, E-0949/03, E-0950/03,E-0951/03, E-0952/03, E-0953/03, E-0954/03, E-0955/03,E-0956/03, E-0957/03, E-0958/03, E-0959/03 og E-0960/03

(29. april 2003)

Det fremgår af den dokumentation, Kommissionen råder over, at alle de nævnte kommuner har deltaget i EQUAL-projekterne. Dette EU-initiativ startede med et års forsinkelse, og de italienske udvekslingspartnerskaber er næsten alle i fase II. Det er derfor endnu for tidligt at bedømme de regionale myndigheders udnyttelse af midler fra EQUAL. Med hensyn til en detaljeret opfølgning af de fremlagte og udvalgte projekter opfordrer Kommissionen det ærede medlem til at se webstedet EQUAL og især den fælles database for EQUAL (ECDB), hvor alle de ønskede oplysninger findes: https://equal.cec.eu.int/equal/jsp?lang=da

Kommissionen skal imidlertid henlede det ærede parlamentsmedlems opmærksomhed på, at disse EU-midler administreres decentralt: de ansvarlige for gennemførelsen er de administrerende myndigheder (regioner, provinser, selvstændige områder, ministerier), som står for fordelingen og tildelingen af de disponible midler til de forskellige aktioner, herunder aktioner vedrørende lige muligheder for mænd og kvinder. Kommissionen blander sig ikke i udvælgelsen af de finansierede aktioner og kan generelt kun henvise til de administrerende myndigheders effektivitet, som de pågældende kommuner afhænger af.

Listen over projekter, som fik støtte under det fjerde handlingsprogram om lige muligheder for kvinder og mænd i 1999 og 2000, findes på følgende adresse: http://europa.eu.int/comm/employment_social/equ_opp/fund_en.html under afsnittet Fourth Action Programme on Equal Opportunities for women and men (1996-2000) (det fjerde handlingsprogram for lige muligheder for kvinder og mænd). Også publikationerne Directory of projects 1999 og Directory of projects 2000 giver oplysninger om projektlederne og endvidere en kort beskrivelse af aktiviteter, målgrupper og resultater. De øvrige år fik ingen af de i ovennævnte skriftlige forespørgsel omtalte italienske kommuner støtte under det fjerde handlingsprogram om lige muligheder for kvinder og mænd.